ഇലയും ചിരട്ടയും കിട്ടിയാല് ജിജോ അതൊരു സംഭവമാക്കും! ചിരട്ടയില് കരകൗശലങ്ങളും ഇലയില് വിസ്മയവും വിരിയിച്ച ജിജോയുടെ കഴിവുകള് ആരിലും കൗതുകമുണര്ത്തും. കാഞ്ഞിരപ്പള്ളി സുഖോദയ ആയുര്വേദ ആശുപത്രിക്ക് സമീപം താമസിക്കുന്ന കൊച്ചുതെക്കേയില് ജിജോ ജോസഫാണ് ഈ വിസ്മയ ശില്പി.സ്കൂള് പഠനകാലത്ത് ചിത്രരചനയിലൂടെയാണ് ജിജോ വ്യത്യസ്ത കഴിവുകള് പ്രകടിപ്പിച്ചു തുടങ്ങിയത്. പിന്നീട് വര്ഷങ്ങളോളം ചെറിയ തോതില് കരകൗശല വസ്തുക്കള് നിര്മിച്ചെങ്കിലും വലിയ ശ്രദ്ധ കൊടുത്തിരുന്നില്ല. ഒന്നാം തരംഗത്തിലെ ലോക്ഡൗണ് സമയത്ത് വിരസത മാറ്റാനാണ് ചിരട്ടയിലും ഉണങ്ങിയ വേരിലുമൊക്കെ അലങ്കാര വസ്തുക്കള് നിര്മിച്ചു തുടങ്ങിയത്. ഇന്ന് ജിജോ വിവിധ വസ്തുക്കളില് വിസ്മയ കാഴ്ചകള് തീര്ക്കുകയാണ്. ആമ, കുരങ്ങ്, മയില് തുടങ്ങി ചിരട്ടയില് ജിജോ തീര്ത്ത കരകൗശല വസ്തുക്കള് ആരെയും ആകര്ഷിക്കുന്നവയാണ്. മിക്കി മൗസ്, ടോം ആന്ഡ് ജെറി, തബല, ചുണ്ടന്വള്ളം, അരയന്നം, കൈതച്ചക്ക തുടങ്ങി ചിരട്ട കൊണ്ട് അറുപതിലേറെ വ്യത്യസ്ത വസ്തുക്കള് നിര്മിച്ചു കഴിഞ്ഞു. ഇലയില് ജീവന് തുടിക്കുന്ന ചിത്രങ്ങള് വരച്ചെടുക്കാനും ജിജോയ്ക്ക് കഴിയും. കൊക്കോ, പ്ലാവ് ഇലകളില് ബ്ലേഡ് ഉപയോഗിച്ചാണ് ചിത്ര രചന. ഇത്തരത്തില് ഏത് ചിത്രവും ഒരു മണിക്കൂറിനുള്ളില് പൂര്ത്തിയാക്കും. അനശ്വരനടന്മാരായ പ്രേം നസീര്, സത്യന്, ജഗതി ശ്രീകുമാര്, ഹോക്കിതാരം പി.ആര്. ശ്രീജേഷ് എന്നിവരുടെയെല്ലാം ജീവന് തുടിക്കുന്ന ചിത്രങ്ങള് ഇലയില് പൂര്ത്തിയാക്കി കഴിഞ്ഞു. കടലാസിലും തന്റെ കലാവൈഭവം രൂപപ്പെടുത്താന് ജിജോയ്ക്ക് കഴിയും. ഇരുവശങ്ങളിലും വ്യത്യസ്ത ചിത്രങ്ങള് കാണുന്ന സൃഷ്ടികളാണ് കടലാസില് തീര്ത്തിരിക്കുന്നത്. കാഞ്ഞിരപ്പള്ളി അമല പ്രസിലെ ജീവനക്കാരനാണ് ജിജോ. ഭാര്യ മിനിയും മകള് ആന് മേരിയും പ്രോത്സാഹനവുമായി ഒപ്പമുണ്ട്. ജോജി തോമസ്